CELEX: 
Language: et
Date: 2017-08-28 00:00:00
Title: KOMISJONI DELEGEERITUD MÄÄRUS (EL) …/…, millega muudetakse delegeeritud määrust (EL) 2017/565 seoses kliendi korralduste süsteemse täitja määratluse täpsustamisega direktiivi 2014/65/EL kohaldamisel

SELETUSKIRI
            
            
               1.DELEGEERITUD ÕIGUSAKTI TAUST
            
            
               Euroopa Parlamendi ja nõukogu 15. mai 2014. aasta direktiivi 2014/65/EL finantsinstrumentide turgude kohta ning millega muudetakse direktiive 2002/92/EÜ ja 2011/61/EL („MiFID II“)
                  1
                hakatakse kohaldama 3. jaanuaril 2018 ja see koos määrusega (EL) nr 600/2014 („MiFIR“)
                  2
                asendab direktiivi 2004/39/EÜ
                  3
               . MiFID II ja MiFIR tagavad ajakohastatud ühtse õigusraamistiku, millega reguleeritakse nõudeid, mida kohaldatakse investeerimisühingute, reguleeritud turgude, aruandlusteenuste pakkujate ja liidus investeerimisteenuseid osutavate või investeerimistegevusega tegelevate kolmandate riikide äriühingute suhtes.
            
            
               MiFID II ja MiFIRi eesmärk on suurendada finantsturgude tõhusust, vastupanuvõimet ja usaldusväärsust seeläbi, et eelkõige:
            
            
               1.saavutatakse suurem läbipaistvus: kehtestatakse kauplemiseelne ja -järgne läbipaistvuskord mittekapitaliinstrumentide puhul ning tugevdatakse ja laiendatakse olemasolevat kapitaliinstrumentidega kauplemise läbipaistvuskorda;
            
            
               2.suurendatakse kauplemismahtu reguleeritud kauplemiskohtades: uue platvormide kategooria loomine, et kaubelda tuletisinstrumentide ja võlakirjadega – organiseeritud kauplemissüsteemid – ning aktsiatega reguleeritud kauplemiskohtades kauplemise kohustuse kehtestamine, samuti kahepoolsete ja mitmepoolsete täitmiskohtade selge eraldamine.
            
            
               Võttes arvesse finantssektori uuemaid algatusi, mis tulenevad kliendi korralduste süsteemse täitja tegevust määratleva mõiste „kliendi korraldusi täites oma arvel kauplemine“ ebaselgusest, tuleb täpsustada kliendi korralduste süsteemse täitja määratlust, et võtta arvesse kõnealuseid turu suundumusi ja vältida MiFID II nõuete täitmisest kõrvalehoidumise riski. 
            
            
               Käesolev komisjoni delegeeritud määrus põhineb direktiivi 2014/65/EL artikli 4 lõikel 2, millega antakse komisjonile õigus võtta vastu delegeeritud õigusakte, et täpsustada direktiivi 2014/65/EL artikli 4 lõikes 1 sätestatud määratluste teatavaid tehnilisi aspekte, et kohandada neid vastavalt turu suundumustele ja tehnoloogia arengule ning võtta arvesse käitumist, mis on vastavalt määrusele (EL) nr 596/2014
                  4
                keelatud, ja tagada direktiivi 2014/65/EL ühtne kohaldamine. Kuna mõiste „kliendi korralduste süsteemne täitja“ on sätestatud direktiivi 2014/65/EL artikli 4 lõike 1 punktis 20 ja seda on täpsustatud komisjoni delegeeritud määrusega (EL) nr 2017/565, millega täiendatakse Euroopa Parlamendi ja nõukogu direktiivi 2014/65/EL seoses investeerimisühingute suhtes kohaldatavate organisatsiooniliste nõuete ja tegutsemistingimustega ning nimetatud direktiivi jaoks määratletud mõistetega,
                  5
                muudetakse käesoleva delegeeritud määrusega komisjoni delegeeritud määrust (EL) nr 2017/565.
            
            
               Käesoleva komisjoni delegeeritud määruse puhul ei ole koostatud mõjuhinnangut, kuna määrusega ei muudeta ega kavatseta muuta investeerimisühingute suhtes kohaldatavaid regulatiivseid nõudeid. Selle asemel määratakse sellega kindlaks mõiste „kliendi korralduste süsteemne täitja“ täpne kohaldamisala, et tagada selle mõiste ühtne kohaldamine ja vältida nõuete täitmisest kõrvalehoidmist. 
            
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               2016. aastal ja 2017. aasta esimesel poolel kohtusid komisjoni talitused korduvalt erinevate sidusrühmadega, et kõnealust meedet arutada. Komisjon on tihedalt suhelnud Euroopa Parlamendi majandus- ja rahanduskomisjoniga (ECON) ja konsulteerinud Euroopa väärtpaberikomitee eksperdirühmaga, kusjuures samal ajal konsulteeriti käesoleva delegeeritud õigusakti üle liikmesriikide ekspertidega ja kaasati ka Euroopa Parlamendi, nõukogu, Euroopa Keskpanga ja Euroopa Väärtpaberiturujärelevalve (ESMA) vaatlejaid. Delegeeritud õigusakti eelnõu avaldati neljanädalaseks konsultatsiooniks, mis lõppes 18. juulil 2017. Avaliku konsultatsiooni käigus tõstatati küsimusi seoses grupisiseste tehingute kaudu toimuva usaldatavusnõuetekohase riskijuhtimisega. Kõnealuste küsimuste käsitlemiseks lisati uus põhjendus ja muudeti artiklit 16a, täpsustades selliste sobitamissüsteemide kohaldamisala, mida loetakse tegelemiseks oma arvel kauplemisega.
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Delegeeritud õigusakt sisaldab üht sätet, millega tehniliselt täpsustatakse direktiivi 2014/65/EL artikli 4 lõike 1 punktis 20 sätestatud kliendi korralduste süsteemse täitja määratluse ühte elementi. Käesoleva delegeeritud määrusega muudetakse komisjoni delegeeritud määrust (EL) nr 2017/565.
            
            
               Komisjoni delegeeritud määruse (EL) nr 2017/565 sujuva rakendamise tagamiseks peaks käesolev komisjoni delegeeritud muutmismäärus jõustuma kiiremas korras.
            
            
               KOMISJONI DELEGEERITUD MÄÄRUS (EL) …/…,
            
            
               28.8.2017,
            
            
               millega muudetakse delegeeritud määrust (EL) 2017/565 seoses kliendi korralduste süsteemse täitja määratluse täpsustamisega direktiivi 2014/65/EL kohaldamisel
            
            
               (EMPs kohaldatav tekst)
            
            
               EUROOPA KOMISJON,
            
         
         
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 15. mai 2015. aasta direktiivi 2014/65/EL finantsinstrumentide turgude kohta ning millega muudetakse direktiive 2002/92/EÜ ja 2011/61/EL,
                  6
                eriti selle artikli 4 lõiget 2,
            
            
               ning arvestades järgmist:
            
            
               (1)Selleks et kindlalt tagada kliendi korralduste süsteemse täitja määratluse eesmärk ja tulemuslik kohaldamine liidus vastavalt direktiivi 2014/65/EL artikli 4 lõike 1 punktile 20, tuleks kõnealust määratlust täpsustada, et võtta arvesse hiljutisi tehnoloogilisi suundumusi väärtpaberiturgudel seoses sobitamissüsteemidega, kus investeerimisühingud võivad osaleda.
            
            
               (2)Seoses tehnoloogiliste suundumustega väärtpaberiturgudel on tekkinud elektroonilised sidevõrgud, mis võimaldavad siduda mitu investeerimisühingut, kes kavatsevad tegutseda kliendi korralduste süsteemsete täitjatena, teiste likviidsuse pakkujatega, kes tegelevad algoritmipõhise välkkauplemisega. Kõnealused suundumused võivad ohustada kliendi korraldusi täites kahepoolse oma arvel kauplemise ja mitmepoolse kauplemise selget eristamist, nagu on ette nähtud delegeeritud määrusega (EL) 2017/565. Seepärast tuleb kõnealuste tehnoloogiliste ja turusuundumuste tõttu kindlaks määrata, et kliendi korralduste süsteemne täitja ei tohi korrapäraselt tegeleda tehingute ühingusisese või -välise sobitamisega kliendikorralduste sobitamistehingute või muud liiki de facto riskivabade kompensatsioonitehingute kaudu asjaomase finantsinstrumendi puhul väljaspool kauplemiskohta.
            
            
               (3)Kuivõrd grupisisene keskne riskijuhtimine hõlmab tavaliselt sellise riski ülekandmist, mis on investeerimisühingul akumuleerunud kolmandate isikutega tehtud tehingute tulemusel, samasse konsolideerimisgruppi kuuluvale üksusele, kes ei saa esitada hinnapakkumisi ega muud teavet kauplemishuvide kohta või lükata selliseid tehinguid tagasi või muuta neid, tuleks selliseid tehinguid ikka käsitada oma arvel kauplemisena, kui need tehakse üksnes konsolideerimisgrupi riskijuhtimise tsentraliseerimise eesmärgil.
            
            
               (4)Selguse ja õiguskindluse huvides tuleks delegeeritud määruse (EL) 2017/565 kohaldamise kuupäeva sõnastus viia kooskõlla direktiivi 2014/65/EL kohaldamise kuupäeva sõnastusega.
            
            
               (5)Finantsturgude sujuva toimimise tagamiseks peaks käesolev määrus jõustuma kiiremas korras.
            
            
               (6)Käesoleva määrusega ette nähtud meetmed on kooskõlas Euroopa väärtpaberikomitee eksperdirühma seisukohtadega,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               Delegeeritud määrust (EL) 2017/565 muudetakse järgmiselt.
            
            
               (1)
                     Lisatakse artikkel 16 a:
            
            
               „Artikkel 16a
            
            
               Osalemine sobitamissüsteemides
            
            
               Direktiivi 2014/65/EL artikli 4 lõike 1 punkti 20 kohaldamisel ei loeta investeerimisühingut tegelevaks oma arvel kauplemisega, kui kõnealune investeerimisühing osaleb sobitamissüsteemides, mis on kehtestatud tema konsolideerimisgruppi mittekuuluvate üksustega, eesmärgiga teha asjaomase finantsinstrumendiga väljaspool kauplemiskohta de facto riskivabasid kompensatsioonitehinguid, või nii, et selle tagajärjel selliseid tehinguid tehakse.“
            
            
               (2)Artiklis 91 asendatakse teine lõik järgmisega:
            
            
               „Seda kohaldatakse alates 3. jaanuarist 2018.“
            
            
               Artikkel 2
            
            
               Käesolev määrus jõustub järgmisel päeval pärast selle avaldamist Euroopa Liidu Teatajas.
            
         
         
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 28.8.2017
            
            
               
                     Komisjoni nimel
               
               
                     president
                     Jean-Claude JUNCKER
               
            
         
         
            
                  
                     (1)
                  ELT L 173, 12.6.2014, lk 349.
               
               
                  
                     (2)
                  Euroopa Parlamendi ja nõukogu 15. mai 2014. aasta määrus (EL) nr 600/2014 finantsinstrumentide turgude kohta ning millega muudetakse määrust (EL) nr 648/2012 (ELT L 173, 12.6.2014, lk 84).
               
               
                  
                     (3)
                  Euroopa Parlamendi ja nõukogu 21. aprilli 2004. aasta direktiiv 2004/39/EÜ finantsinstrumentide turgude kohta, millega muudetakse nõukogu direktiive 85/611/EMÜ ja 93/6/EMÜ ning Euroopa Parlamendi ja nõukogu direktiivi 2000/12/EÜ ja tunnistatakse kehtetuks nõukogu direktiiv 93/22/EMÜ (ELT L 145, 30.4.2004, lk 1).
               
               
                  
                     (4)
                  Euroopa Parlamendi ja nõukogu 16. aprilli 2014. aasta määrus (EL) nr 596/2014, mis käsitleb turukuritarvitusi (turukuritarvituse määrus) ning millega tunnistatakse kehtetuks Euroopa Parlamendi ja nõukogu direktiiv 2003/6/EÜ ja komisjoni direktiivid 2003/124/EÜ, 2003/125/EÜ ja 2004/72/EÜ (ELT L 173, 12.6.2014, lk 1).
               
               
                  
                     (5)
                  ELT L 87, 31.3.2017, lk 1.
               
               
                  
                     (6)
                  ELT L 173, 12.6.2014, lk 349.